Stappers reg vir 400km se kruistog | News24
Stappers reg vir 400km se kruistog
Hier is die span wat die kruistog gaan aandurf. Agter van links is Ryno Fourie, Nadia Basson (administrasie), Anton Ebersohn, Christo Jonck (veiligheidsvoertuig), Joe Kruger en Gary Cockcroft. Voor van links is Marius Swanepoel, Johan Landman, pastoor Marius Swanepoel en Heinrich Basson. Afwesig: Christo Cockroft. Foto:HEILIE COMBRINCK
Sou die 2.3 meter lange mobiele houtkruis, wat 'n bekende gesig is langs die paaie van Uitenhage en omgewing, 'n roeteteller gehad het was die lesing nou vêr oor die 1 000km.
'n Span van 8 manne neem môre om 04:00 dié 21kg kruis op vir hulle sowat 400km uitreikings-staptog om op 27 April die kruis neer te lê by die jaarlikse Mighty Men konferensie buite Middelburg.
"Dit is 'n groot uitdaging. Maar ons is liggaamlik en geestelik baie beter voorbereid as verlede jaar en is reg vir enige opdraande wat oor ons pad mag kom," sê Heinrich Basson, koördineerder van die uitreikings-kruistog.
Verlede jaar het hulle die kruis oor 352km getrek. Vanjaar pak hulle 'n langer roete aan oor Addo, Paterson, Middleton, Kookhuis, Cradock tot in Middelburg.
Basson sê die instandhouding van die kruis wat op 'n enkelwiel getrek word is minimaal.
"Die oorspronklike wiel was kapot en ons het dit met 'n soliede wiel vervang. Nou hoef ons nie bekommerd te wees oor 'n pap wiel nie."
Hy spot en sê wat die manne se instandhouding betref "moet hulle net meer as 100kg weeg om die kruis te trek want dit is 'n taai trek en soos met 'n kameel is reserwe-vet 'n bonus."
Die kruis sal 'n gemiddeld van 65km per dag getrek word. En elke tree is 'n saak van gebed, want daar is ook 450 gebedsversoeke wat oor die 400km voltooi moet word.
Pastoor Marius Swanepoel sê, "elke tree op die pad, tree ons in gebed op vir mense wat hulle gebedsversoeke vir ons gegee het.
"Baie van die versoeke is om te bid vir mense wat aan kanker ly."
Volgens Basson het hulle verlede jaar 30 Bybels aan mense langs die pad uitgegee, maar vanjaar is hulle geseën met meer as 200 Bybels in Afrikaans, Engels en Xhosa wat hulle aan mense gaan gee wat graag 'n Bybel wil hê.